Ramos wil tuig neerlê as Absa-hoofMaria Ramos. Foto: www.home.barclays Absa se uitvoerende hoof, Maria Ramos, tree einde Februarie af wanneer sy 60 word en in aanmerking daarvoor kom, het die bankgroep Dinsdag bekendgemaak. Ramos is al sedert 2009 die groep se uitvoerende hoof en het Absa deur belangrike mylpale gelei, soos die verkryging van Barclays se Afrika-filiaalbanke, die begin van die skeiding van Barclays en die daarstelling van ŉ nuwe strategie as ŉ selfstandige finansiële instelling. Absa sê sy direksie het René van Wyk, ŉ nie-uitvoerende direkteur sedert Februarie 2017, as tussentydse uitvoerende hoof met ingang 1 Maart vanjaar aangestel. Van Wyk was voorheen registrateur van banke by die Suid-Afrikaanse Reserwebank tot Mei 2016. Hy was 19 jaar lank by Nedbank, onder andere as uitvoerende hoof van risiko van die destyds genoteerde Nedcor Investment Bank, en was uitvoerende hoof van Imperial Bank. Absa sê Van Wyk sal vanaf 1 Februarie as ŉ uitvoerende hoof geklassifiseer word. “Absa sal binnekort ŉ permanente aanstelling in die pos van groeps- uitvoerende hoof aankondig nadat die proses afgehandel is om ŉ nuwe uitvoerende hoof aan te stel en die nodige regulatoriese goedkeuring verkry is,” het die bank gesê. Wendy Lucas Bull, Absa-groepsvoorsitter, sê met Ramos aan die stuur van sake het die bank verander van ŉ Suid-Afrikaanse bank in ŉ pan-Afrika-finansiëlediensteverskaffer met ŉ teenwoordigheid in tien lande op die Afrika-vasteland. Met my 60ste verjaardag om die draai het ek besluit om die pos te ontruim. Ramos sê haar voorneme om vroeër uit te tree is kortgeknip deur Barclays Plc se besluit in 2016 om sy beherende aandeel in Absa te verkoop, wat sy as ŉ unieke stel omstandighede beskryf wat deurlopendheid geverg het. “Met my 60ste verjaardag om die draai het ek besluit om die pos te ontruim vir ŉ nuwe uitvoerende hoof om die groep op die volgende skof van sy opwindende reis te lei.” Onder haar leiding het Absa Barclays se agt Afrika-filiale in 2013 vir R18,3 miljard bekom, die grootste Afrika-verkryging ooit deur ŉ Suid-Afrikaanse bank.